Kitba ta' Colin Deguara – Membru FŻL Waqt li l-Maltin kienu qed jisimgħu l-miżuri tal-baġit nhar it-Tnejn, żgur mhux forsi, wieħed reġa' beda jisma' dik l-għajta ta' 'Malta Tagħna Lkoll' li tant smajna fl-elezzjoni li għaddiet. Dan għaliex dan il-baġit kien wieħed maħsub biex igawdi minnu l-poplu kollu. Wieħed faċilment seta' jinnota kif it-tkabbir ekonomiku li Malta rnexxielha tikseb grazzi għal dan il-Gvern issa se jkun jista' jitgawda minn kull klassi soċjali f'pajjizna. Wieħed mill-iktar fatturi importanti f'dan il-baġit kien li l-Gvern ta importanza kbira lil dawk in-nies li l-iktar għaddejjin minn żminijiet diffiċli. Waħda mill-iktar marda li tant tkisser familji Maltin hija l-marda qerrieda tal-kanċer. Il-Gvern ħabbar li se jkun qed jimmodernizza l-mediċina biex tiġi miġġielda din il-marda filwaqt li jnaqqas il-piż ekonomiku fuq il-pazjenti u l-familji tagħhom billi jipprovdi din il-mediċina b'xejn. Biex ikompli jżid l-għajnuna lill-pazjenti, il-Gvern ser jintroduċi sistema ta' sick leave bi ħlas lil min qiegħed jiġġieled din il-marda kronika. Fis-settur tal-enerġija, il-Gvern ikompli jaħdem biex itejjeb l-ambjent Malti filwaqt li jżid il-flus f'but il-poplu Malti u Għawdxi. Huwa dan li se tkun qed tagħmel l-introduzzjoni ta' skema li biha l-familji se jkunu jistgħu jinvestu f'bonds soċjali li permezz tagħhom jibbenefikaw mill-produzzjoni tal-enerġija mis-sistemi fotovoltajċi li jkunu installati f'postijiet pubbliċi. B'dan il-mod il-konsum tal-enerġija jerġa' jiġi irħas lill-familji Maltin. L-istudenti se jerġgħu jibbenefikaw minn għadd ta' miżuri li se jgħinuhom kemm fl-istudji tagħhom kif ukoll fil-ħajja ta' kuljum. F'dan il-baġit il-Gvern ħabbar li se jerġa' jgħolli l-istipendji mal-għoli tal-ħajja. Wara li l-Gvern żied stipendji oħra bħalma huma l-istipendji għal min ikun qed jirrepeti xi sena ta' studju, issa se jkun qed jagħti stipendji wkoll lil studenti li jkunu qed jagħmlu korsijiet alternattivi f'livell inqas t'edukazzjoni, kif ukoll lil studenti b'diżabilità u studenti li jgħixu ġo orfanatrofji. Ħabbar ukoll li se jkun qed iniedi skema ġdida ta' stipendji għal dawk iż-żgħażagħ li jagħmlu xogħol volontarju barra minn xtutna. Matul din is-sena l-istudenti Maltin mhux se jsibu għajnuna finanzjarja biss: il-Gvern se jkun qed jgħin biex isir parkeġġ komunitarju f'tal-Qroqq u b'hekk tonqos il-problema ta' parking fl-Università. Dan juri kemm Gvern Laburista qed jagħti kas il-problemi li jaffaċċjaw ta' kuljum studenti Maltin. Għal darba oħra l-Gvern juri bil-provi kemm hu qrib tal-poplu kif wara proposta li tpoġġiet quddiemu miż-żgħażagħ Maltin issa se jkun qed jiftaħ konsultazzjoni pubblika fuq il-vot ta' sittax fl-elezzjoni ġenerali. B'dan il-mod iż-żgħażagħ ma jibqgħux biss ornament wara l-politiċi fi żmien l-elezzjonijiet iżda jkollhom sehem importanti fit-tmexxija ta' pajjiżna. Kif rajna f'dan il-baġit ħafna mill-miżuri jolqtu lil żgħażagħ ta' din l-età u għalhekk għandhom ikollhom dritt jagħżlu f'idejn min iridu jpoġġu l-futur ta' pajjiżhom u l-futur tagħhom rispettivament. Il-poplu għad għandu parti mit-tmexxija ta' pajjiżna hekk kif il-Gvern fetaħ numru ta' konsultazzjonijiet pubbliċi. Fosthom insibu dik fuq it-talba li għamlu ż-żgħażagħ biex persuni LGBTIQ ikunu jistgħu jagħtu d-demm ukoll. Il-Forum Żgħażagħ Laburisti nieda l-kampanja "Ilkoll Għandna l-Istess Demm" u din il-mira u s-sejħa tidher li waslet għand l-awtoritajiet kif deher b'din il-miżura. Meta wieħed iħares lejn ftit mill-miżuri li fih dan il-baġit jinduna li "Inwasslu l-Ġid Għand Kullħadd" mhux biss slowgan politiku marbut ma' dan il-baġit iżda hu dak li effetivament se jkun qed jagħmel il-Gvern matul din is-sena li ġejja. Ħafna ddeskrivew dan il-baġit bħala wieħed ta' qabel l-elezzjoni minħabba l-ammont ta' miżuri tajbin li fih. Dan juri kemm il-poplu Malti kien dara li jkollu baġit tajjeb qabel elezzjoni biss. Madankollu llum qed naraw pjan ta' Gvern li ta s-saħħa lura lill-ekonomija Maltija u issa qiegħed iqassam dan il-ġid b'mod ġust lil kullħadd b'mod speċjali lil dawk li l-iktar għandhom bżonn l-għajnuna. Minħabba n-natura soċjali tiegħu, dan l-baġit huwa wieħed li l-poplu Malti kien ilu jistenna.